Den danske landsholdsback, Henrik Møllgaard, skifter til de franske mestre Paris Saint Germain, det erfarer TV 2 SPORT.

Møllgaard, Skjern Håndbold og PSG Handball er blevet enig om en aftale, der sender den 30-årige jyde til Paris på en etårig lejeaftale.

Endnu er intet officielt, og Møllgaard selv har ingen kommentarer til det forestående skifte, mens bestyrelsesformand i Skjern, Carsten Thygesen, blot er en smule mere informativ.

- Det eneste, jeg kan sige, er, at der er mange forskellige klubber, der er ude efter flere af vore spillere. Interessen er virkelig stor, og det kan man selvfølgelig tolke positivt på den måde, at vores trup rummer stor kvalitet. Men jeg vil ikke kommentere, hvem der er ude efter hvem, siger Carsten Thygesen til TV 2 SPORT.

Henrik Møllgaard, der tidligere har været lejet ud til en klub i Qatar, vandt med Skjern DM-sølv i sidste måned, og kunne derfor se frem til Champions League håndbold med den vestjyske klub til efteråret.

Champions League håndbold får han dog stadig rig mulighed for at prøve kræfter med, da PSG som franske mestre, er direkte kvalificerede til Europas fineste klubturnering.

Henrik Møllgaard bliver i PSG holdkammerat med Mikkel Hansen og store udenlandske spillere som Luc Abalo, Robert Gunnarsson, Daniel Narcisse, Igor Vori, Thierry Omeyer, Luka Karabatic og William Accambray.

PSG er ikke vendt tilbage på TV 2 SPORTS henvendelser.

Der forventes lægetjek om 7-10 dage, når aftalen er endeligt underskrevet.